《暗香 和张笔芳梅花词》
清代·庄焘

四山寒色，正小园雪后，悠然闻笛。细蕾乍匀，休认珠胎误轻摘。

略见横枝映水，渐催动、吟香诗笔。待画取、尘外幽芳，春思散瑶席。

仙国，正寥寂。想庾岭夜长，月华重积。梦回自泣，一堕红尘渺难忆。

闲向妆台对影，应伴我、湘兰凝碧。问素女琼佩响，几人听得。

作者简介：字磐山，奉贤人，娄县训导徐祖鎏继室。有《剪水山房集》。